Document ID: 31995L0042

ΟΔΗΓΙΑ 95/42/ΕΚ ΤΗΣ ΕΠΙΤΡΟΠΗΣ της 19ης Ιουλίου 1995 για την τροποποίηση της οδηγίας 93/102/ΕΚ που τροποποιεί την οδηγία 79/112/ΕΟΚ για την προσέγγιση των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή καθώς επίσης και τη διαφήμισή τους (Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 79/112/ΕΟΚ του Συμβουλίου της 18ης Δεκεμβρίου 1978 για την προσέγγιση των νομοθεσιών των κρατών μελών σχετικά με την επισήμανση και την παρουσίαση των τροφίμων που προορίζονται για τον τελικό καταναλωτή, καθώς επίσης και τη διαφήμισή τους (1), όπως τροποποιήθηκε τελευταία από την οδηγία 93/102/ΕΚ της Επιτροπής (2), και ιδίως το άρθρο 6 παράγραφος 5 στοιχείο β) πρώτη και δεύτερη περίπτωση,
Εκτιμώντας:
ότι η οδηγία 93/102/ΕΚ, ορίζει στο άρθρο 3 ότι τα κράτη μέλη τροποποιούν, αν είναι αναγκαίο, τις νομοθετικές διατάξεις τους ώστε να απαγορεύσουν την εμπορία των προϊόντων που δεν είναι σύμφωνα με την οδηγία από τις 30 Ιουνίου 1996 7
ότι τα προϊόντα των οποίων η επισήμανση πραγματοποιήθηκε πριν από την ανωτέρω ημερομηνία και των οποίων ο κατάλογος των συστατικών περιλαμβάνει ονομασία κατηγορίας συστατικών που δεν προβλέπεται από την οδηγία 93/102/ΕΚ δεν μπορούν πλέον να διατίθενται στο εμπόριο μετά την ημερομηνία αυτή 7
ότι η επανεπισήμανση των τροφίμων θεωρείται δυσχερής από τεχνικής απόψεως και, ως εκ τούτου, είναι σκόπιμο να προβλεφθεί ρήτρα εξαντλήσεως των αποθεμάτων των τροφίμων των οποίων η επισήμανση είναι προγενέστερη της οριακής ημερομηνίας μεταφοράς της οδηγίας στο εθνικό δίκαιο 7
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στο άρθρο 3 παράγραφος 2 δεύτερη περίπτωση της οδηγίας 93/102/ΕΚ προστίθεται η ακόλουθη πρόταση:
«Εντούτοις, η εμπορία προϊόντων που έχουν διατεθεί στην αγορά ή επισημανθεί πριν από την ημερομηνία αυτή και δεν είναι σύμφωνα με την παρούσα οδηγία, επιτρέπεται μέχρις εξαντλήσεως των αποθεμάτων.».
Άρθρο 2
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 19 Ιουλίου 1995.

Labels: 0
3
17
15